Straatnaamborde verander: Vyf in hegtenisFoto: Twitter Vyf AfriForum Jeug-lede is Sondagaand deur die polisie in hegtenis geneem nadat hulle straatnaamborde in Pretoria vervang het. Volgens Ian Cameron, woordvoerder van AfriForum Jeug, het tussen 35 en 40 lede van AfriForum Jeug Sondagaand die straatnaamborde van WF Nkomo-, Stanza Bopape- en Helen Josephstraat met Kerkstraat-naamborde vervang. Dié straatname is in 2012 verander om volgens Khorombi Dau, destydse voorsitter van die plaaslike stadsraad, “kulturele inklusiwiteit te bevorder”. Cameron het gesê dat daar geen grond vir die vyf se inhegtenisneming was nie. “Daar was geen rede om ons lede in hegtenis te neem nie omdat niks beskadig is nie.” Die vyf is volgens Cameron naby die Uniegebou in hegtenis geneem en na die Sunnyside-polisiestasie geneem. “Een van die polisiebeamptes het gesê hulle word in hegtenis geneem ‘vir wat julle hier maak’,” het Cameron gesê. Volgens Cameron is die vyf Sondagaand vrygelaat ná ingryping deur ŉ senior polisiebeampte. Cameron het gesê AfriForum Jeug sal in die volgende twee dae besluit oor die pad vorentoe. “Die moontlikheid dat nog straatname verander kan word, is nie uitgesluit nie.”